Author: MZV SR

P r e d k l a d a c i a   s p r á v a

Dňa 28. septembra 2001 uskutočnil predseda vlády SR Mikuláš Dzurinda oficiálnu návštevu Rakúskej republiky (RR). 

Počas návštevy rokoval s rakúskym spolkovým kancelárom W. Schüsselom a bol prijatý rakúskym spolkovým prezidentom T. Klestilom. Predseda vlády SR s delegáciou navštívil aj hlavné mesto spolkovej krajiny Dolné Rakúsko St. Pőlten, kde sa stretol s predsedom krajinskej vlády E. Pröllom a s mienkotvornými osobnosťami Dolného Rakúska.

Obsahom rokovaní s rakúskymi partnermi boli otázky rozvoja bilaterálnych vzťahov, najmä v ekonomicko-hospodárskej oblasti, cezhraničnej a regionálnej spolupráce, ako aj otázky eurointegračných procesov, príprava SR na vstup do EÚ a aktuálne dianie na svetovej politickej scéne poznamenané teroristickými útokmi v USA. 

Oficiálna návšteva predsedu vlády SR v Rakúsku potvrdila vysokú úroveň súčasných bilaterálnych vzťahov. Opätovne bol vyjadrený záujem oboch strán o pokračovanie intenzívneho dialógu predstaviteľov obidvoch krajín na všetkých úrovniach. Slovenská strana ocenila angažovanosť Rakúska v projektoch regionálnej spolupráce v regióne SVE a vyslovila záujem o participovanie na všetkých formách spolupráce, ktoré prinášajú konkrétne pozitívne výsledky. Ako základ úspešnej a efektívnej regionálnej spolupráce bola zdôraznená nevyhnutnosť urýchleného doriešenia niektorých projektov, najmä v oblasti infraštruktúry a cezhraničných aktivít.  Ocenená bola úroveň vzájomného obchodu a hospodárskej spolupráce, pričom slovenská strana načrtla ďalšie možnosti pre prílev rakúskych investícií v SR. 

Návšteva potvrdila veľmi dobrú úroveň vzájomných vzťahov, ako aj obojstrannú vôľu prehlbovať spoluprácu oboch krajín vo všetkých oblastiach spoločného záujmu.